***Csongrád Város Jegyzőjétől***  ***„M”***

Száma: Önk/243-1/2019.

Témafelelős**:** dr. Kádár Judit

***ELŐTERJESZTÉS***

**Csongrád Városi Önkormányzat Képviselő-testületének**

**2019. december 19-ei ülésére**

**Tárgy:** Javaslat a vásárokról és a piacokról szóló 14/2016. (III. 29.) önkormányzati rendelet módosítására

**Tisztelt Képviselő-testület!**

Csongrád Város Képviselő-testülete 2016. évben alkotta meg a vásárokról és piacokról szóló rendeletét. A rendelet 5.§-a tartalmazza a vásárok és piacok nyitvatartására vonatkozó szabályokat. Ennek alapján jelenlegi szabályok az alábbiak:

„Nyitvatartási ideje:

|  |  |  |  |  |
| --- | --- | --- | --- | --- |
| * + kedden és pénteken
 |  |  április 1-től szeptember 30-g |  | 10.00-18.00 óráig |
|  | október 1-től március 31-ig |  | 10.00-17.00 óráig  |
| * + szerdán és szombaton
 |  | április 1-től szeptember 30-ig |  |  5.00-13.00 óráig |
|  | október 1-től március 31-ig |  |  6.00-13.00 óráig |

 - minden hónap harmadik vasárnapján, 8.00 órától – 12.00 óráig használat cikk vásár kerül megtartásra.

(2) Az ***állatpiac és országos állatvásár*** a Kéttemető úti vásártéren kerül megtartásra.

 Nyitvatartási idők:

a.) ***állatpiac:*** *március 1-től május végéig, minden hónap első és harmadik*

 *csütörtökén 6.00–11.00 óráig*

b.) ***állatvásár:*** *március 1-től május végéig, minden hónap második és negyedik
 csütörtökén* 5.00-11.00 óráig

(3) ***Alkalmi (ünnepi) vásár*** esetenként a lakosság igényének megfelelően az ünnephez, rendezvényhez kapcsolódó jellegzetes árucikkek értékesítésére rendezhető az erre a célra kijelölt helyen (legfeljebb 20 napig, indokolt esetben maximum 30 napig terjedő időszakban).

(4) Az (1) – (2) bekezdésben meghatározott időpontokon túl a piacok és vásárok területén kereskedelmi és szolgáltatási tevékenység nem folytatható.”

A vásárok és piacok üzemeltetésével megbízott Városellátó Intézmény jelzése alapján megállapítható, hogy a fenti nyitvatartási szabályok nincsenek összhangban a piac forgalmi viszonyaival. Keddi napokon gyakorlatilag sem az árusítók, sem a vevők részéről nincs érdeklődés a piac iránt. Mindezeken túl nincs forgalom október 1. és március 31. közötti téli időszakban a szerdai napon tartott piacokon.

Ezek alapján javasoljuk az alábbi nyitvatartási rend bevezetését, amely a tényleges piaci forgalomhoz igazodik:

április 1. - szeptember 30. között (nyári nyitva tartás)

 szerda: 5.00 – 13.00 óráig

 péntek: 10.00 – 18.00 óráig

 szombat: 5.00 -13.00 óráig

október 1. - március 31. között (téli nyitva tartás)

 péntek: 10.00 – 18.00 óráig

 szombat: 5.00 -13.00 óráig

Fentieken túl, az eddig minden hónap harmadik vasárnapján, 8.00 órától – 12.00 óráig megtartásra kerülő **használt cikk vásár megszűnne**, mert hosszú hónapok óta nincs ez iránt érdeklődés.

A Kéttemető úton meglévő vásártéren rendeletünk szerint állatpiac és országos állatvásár megtartására kerülhet sor. **Javasolom az állatpiac megszüntetését érdeklődés hiányában**, mely állatpiac jelen rendeletünk szerint március 1-től május végéig minden hónap első és harmadik csütörtökén 6.00 – 11.00 óráig tart.

A valós és tényleges forgalmi viszonyokhoz fentiek szerint igazított nyitva tartás azzal is jár, hogy az üzemeltető eddig három személyt vont be a piac üzemeltetésébe. Az új nyitva tartás elfogadásával egy fő állású személy elégséges a piac üzemeltetéséhez azzal, hogy eseti megbízással, távollétekor más dolgozó helyettesítheti.

Kérem a Tisztelt Képviselő-testületet az előterjesztés megvitatására és a rendelet-tervezet elfogadására.

Csongrád, 2019. december 12.

 Dr. Juhász László

 jegyző

**Csongrád Városi Önkormányzat Képviselő-testületének**

**……/2019. (…….) önkormányzati rendelete**

**a vásárokról és a piacokról szóló 14/2016. (III. 29.) önkormányzati rendelet
módosításáról**

**(tervezet)**

Csongrád Városi Önkormányzat Képviselő-testülete az Alaptörvény 32. cikk (2) bekezdésében kapott eredeti jogalkotói hatáskörében, valamint Magyarország helyi önkormányzatairól szóló 2011. évi XLXXXIX. törvény 13.§ (1) bekezdés 14. pontjában meghatározott feladatkörében eljárva következőket rendeli el:

**1.§** Az 5.§ (1)-(2)bekezdése helyébe az alábbi rendelkezés lép:

**5. §** (1) Piroska téri piac:

- a piacárusító területe a Piroska János térnek az Ady E. utca, a Szent Imre utca és Szőlőhegyi utca által határolt, kerítéssel bekerített része, beleértve az Ady E. utca 36. épület volt udvara,

- nem árusításra szolgáló területe az Ady Endre és Szent Imre utcáknak a térhez kapcsolódó szakaszán a kialakított gépjárműparkolók területe, a Bercsényi utca és a Bocskai utca piac felől eső gépjárműparkolónak kialakított területe és a Szőlőhegyi utca piachoz kapcsolódó szakaszán a kerékpártárolók és a gépjárműparkolók területe

**Nyitvatartási ideje:**

 **április 1. - szeptember 30. között** (nyári nyitva tartás)

 szerda: 5.00 - 13.00 óráig

 péntek: 10.00 - 18.00 óráig

 szombat: 5.00 - 13.00 óráig

 **október 1. - március 31. között** (téli nyitva tartás)

 péntek: 10.00 - 18.00 óráig

 szombat: 5.00 - 13.00 óráig

(2) Az **országos állatvásár** a Kéttemető úti vásártéren kerül megtartásra **március 1-től május 31-ig**, minden hónap második és negyedik csütörtökén 5.00-11.00 óráig

**2.§** A rendelet 2020. január 1. napján lép hatályba.

 Bedő Tamás Dr. Juhász László

 polgármester jegyző

**Záradék:**

A rendelet kihirdetésének napja: 2019. ……………………….

 Dr. Juhász László jegyző